CELEX: 62009TN0395
Language: el
Date: 2009-10-06 00:00:00
Title: Υπόθεση T-395/09: Προσφυγή της 6ης Οκτωβρίου 2009 — Arques Industries κατά Επιτροπής

5.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 297/27
            
         Προσφυγή της 6ης Οκτωβρίου 2009 — Arques Industries κατά Επιτροπής
   (Υπόθεση T-395/09)
   2009/C 297/40
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Arques Industries AG (Starnberg, Γερμανία) (εκπρόσωποι: C. Grave, B. Meyring και A. Scheidtmann, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τα άρθρα 1, 2, 3 και 4 της αποφάσεως της Επιτροπής C(2009) 5791 τελικό, της 22ας Ιουλίου 2009, στην υπόθεση COMP/39.396 — Καρβίδια ασβεστίου κ.λ., καθόσον απευθύνεται σε αυτήν,
            
         
               —
            
            
               επικουρικώς, να μειώσει το πρόστιμο που επιβλήθηκε στην προσφεύγουσα με το άρθρο 2, στοιχείο στ', της αποφάσεως,
            
         
               —
            
            
               επικουρικώς, να ακυρώσει τα άρθρα 1 και 3 της αποφάσεως, καθόσον αφορούν την προσφεύγουσα,
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η προσφεύγουσα προσβάλλει την απόφαση της Επιτροπής C(2009) 5791 τελικό, της 22ας Ιουλίου 2009, στην υπόθεση COMP/39.396 — Καρβίδια ασβεστίου και αντιδραστήρια με βάση το μαγνήσιο για τις βιομηχανίες χάλυβα και φυσικού αερίου. Με την προσβαλλόμενη απόφαση επιβλήθηκε στην προσφεύγουσα και σε άλλες επιχειρήσεις πρόστιμο για παράβαση του άρθρου 81 ΕΚ και του άρθρου 53 της Συμφωνίας ΕΟΧ. Κατά την άποψη της Επιτροπής, η προσφεύγουσα συμμετείχε σε ενιαία και διαρκή παράβαση στον τομέα των καρβιδίων ασβεστίου και στον τομέα του μαγνησίου, εντός του ΕΟΧ, με εξαίρεση την Ισπανία, την Πορτογαλία, την Ιρλανδία και το Ηνωμένο Βασίλειο, συνιστάμενη σε διαμερισμό της αγοράς, συμπράξεις περί των ποσοστώσεων, κατανομή της πελατείας, καθορισμό των τιμών και ανταλλαγή εμπιστευτικών εμπορικών πληροφοριών σχετικά με τιμές, πελάτες και όγκο πωλήσεων.
   Προς στήριξη των αιτημάτων της, η προσφεύγουσα προβάλλει οκτώ λόγους ακυρώσεως, τους οποίους διαρθρώνει σε τρία τμήματα.
   Με το πρώτο τμήμα η προσφεύγουσα ζητεί την ακύρωση της προσβαλλόμενης αποφάσεως, καθόσον θεωρήθηκε αλληλεγγύως υπεύθυνη για την συμπεριφορά της SKW Stahl-Metallurgie GmbH, προβάλλει δε σχετικώς τους ακόλουθους λόγους ακυρώσεως:
   
               —
            
            
               εσφαλμένη εφαρμογή του άρθρου 81, παράγραφος 1, ΕΚ, και του άρθρου 23, παράγραφος 2, του κανονισμού (ΕΚ) 1/2003 (1), καθότι η Επιτροπή διαπίστωσε ότι η προσφεύγουσα και η SKW Stahl-Metallurgie GmbH υπέχουν ευθύνη εις ολόκληρον,
            
         
               —
            
            
               παράβαση του άρθρου 253 ΕΚ, καθότι η Επιτροπή δεν δικαιολόγησε την άσκηση της διακριτικής της εξουσίας, όσον αφορά την ευθύνη της προσφεύγουσας ως πρώην μητρικής εταιρείας,
            
         
               —
            
            
               εσφαλμένη εφαρμογή του άρθρου 81, καθότι η καθής, κρίνοντας ότι υπήρξε ενιαία και διαρκής παράβαση, υπέπεσε σε πλάνη περί το δίκαιο.
            
         Με το πρώτο τμήμα η προσφεύγουσα ζητεί, επικουρικώς, τη μείωση του ύψους του προστίμου που της επιβλήθηκε και προβάλλει, σχετικώς, τους ακόλουθους λόγους:
   
               —
            
            
               παράβαση του άρθρου 253 ΕΚ, καθότι η προσβαλλόμενη απόφαση είναι αντιφατική όσον αφορά το ύψος του προστίμου,
            
         
               —
            
            
               παράβαση του άρθρου 23 του κανονισμού 1/2003, καθότι η Επιτροπή εκτίμησε εσφαλμένως τη σοβαρότητα και τη διάρκεια της παραβάσεως,
            
         
               —
            
            
               παραβίαση της γενικής αρχής της ισότητας όσον αφορά τη σοβαρότητα και τη διάρκεια της παραβάσεως που διαπίστωσε η Επιτροπή,
            
         
               —
            
            
               παράβαση του άρθρου 23 του κανονισμού 1/2003, καθότι η καθής δεν έλαβε υπόψη, ως ελαφρυντικό στοιχείο, το γεγονός ότι η προσφεύγουσα δεν αμφισβήτησε ρητώς τα συμπεράσματά της κατά τη διοικητική διαδικασία.
            
         Στο τρίτο τμήμα η προσφεύγουσα ζητεί, επικουρικώς, την ακύρωση των άρθρων 1, και 3 της προσβαλλόμενης αποφάσεως, καθόσον την αφορούν, καθότι τα εν λόγω άρθρα στηρίζονται σε εσφαλμένη εφαρμογή του άρθρου 81 ΕΚ και του άρθρου 7 του κανονισμού 1/2003 και προσκρούουν στο άρθρο 253 ΕΚ.
   
      (1)  Κανονισμός (ΕΚ) 1/2003 του Συμβουλίου της 16ης Δεκεμβρίου 2002 για την εφαρμογή των κανόνων ανταγωνισμού που προβλέπονται στα άρθρα 81 και 82 της συνθήκης (ΕΕ L 1, σ. 1).